हिल्डेगार्ड ऑफ बिन्जेन
हिल्डेगार्ड ऑफ बिन्जेन (अंग्रेजी: Hildegard of Bingen; ; 1098 – 17 सितंबर 1179), जिनका के संत हिल्डेगार्ड आ सिबिल ऑफ दि राइन के नाँव से भी जानल जाला, एगो जर्मन लेखिका, दार्शनिक, संगीतकार, रहस्यवादी, विज़नरी आ बहुबिद्याबिद रहली। ई जर्मनी में प्राकृतिक इतिहास (नैचुरल हिस्ट्री) के संस्थापक मानल जाली।

इनके साथी नन लोग इनका के 1136 में मैजिस्ट्रा (magistra) चुनल; ई रूपर्टबर्ग आ एइबिन्जेन के मोनेस्ट्री सभ के अस्थापना क्रम से 1150 आ 1165 में कइली। संगीतकार के रूप में इनके रचना ऑर्डो वर्च्यूतम (Ordo Virtutum), एकदम से सुरुआती दौर के लिटर्जिकल ड्रामा आ सभसे पुरान (अबतक ले बचल) नैतिकता के उपदेस देवे वाला नाटक मानल जाला। ई धर्मशास्त्र, बनस्पति बिज्ञान, बैदकी वगैरह संबंधी लेखन के काम कइली आ चिट्ठी-पतरी लिखे के काम भी कइली, गीत आ कबिता लिखली। इनका के एगो बनावटी भाषा Lingua Ignota (लिंगुआ इग्नोटा) के आबिस्कार करे के श्रेय भी दिहल जाला।

इनके संत के रूप में स्वीकृति के इतिहास कुछ जटिल बा, हालाँकि, इनका के कई सदी ले रोमन कैथोलिक चर्च कई शाखा सभ द्वारा संत के दर्जा दिहल गइल ब्यक्ति के रूप में मानल गइल। 7 अक्टूबर 2012 के, सोरहवाँ पोप बेनेडिक्ट इनका के डॉक्टर ऑफ दि चर्च के नाँव दिहलें।

संदर्भ

जर्मनी के लोग